**KOMENTE DHE REKOMANDIME**

**MBI RAPORTIN E MONITORIMIT PËR 8 MUJORIN E vitit 2024**

**PËR Komisionin e Pavarur të Kualifikimit**

1. **Vlerësim i përgjithshëm**

**Komisioni i Pavarur i Kualifikimit** gjatë vitit 2024 ka administruar dhe menaxhuar fondet publike sipas programit “Veprimtaria e rivlerësimit kalimtar të magjistratit”.

Qëllimi i programit është *“Konsolidimi i pavarësisë, përgjegjshmërisë, i eferktivitetit të organeve të drejtësisë, për të qënë efektiv, efiçent dhe i hapur, si dhe i gatshëm për të vepruar në përputhje me Kushtetutën, aktet ndërkombëtare dhe legjislacionin e brendshëm”*.

Për programin ***“Veprimtaria e rivlerësimit kalimtar të magjistratit”***, nga përdorimi i fondeve për 8 mujorin 2024, është realizuar objektivi i programit*, “Konsolidimi i bashkëpunimit midis KPK-së dhe institucioneve ligj zbatuese në funksion të procesit të rivlerësimit kalimtar të gjyqtarëve dhe prokurorëve, konsolidimi i bashkëpunimit dhe ndërveprimit midis KPK dhe institucioneve të tjera të rivlerësimit, Kolegji i Posaçëm i Apelimit dhe Institucionit të Komisionerit Publik, Bashkëpunimi me Operacionin Ndërkombëtar të Monitorimit në funksion te procesit të rivlerësimit kalimtar të gjyqtarëve dhe prokurorëve, etj”*.

Sipas raportit të paraqitur nga KPK, tregues i performancës është numri i dosjeve të shortuara, numri i dosjeve të shqyruara dhe vendime të marra. Konkretisht raportohet se prej fillimit të veprimtarisë, janë shortuar 805 subjekte rivlerësimi.

Ndërkohë, gjatë 8 mujorit të vitit 2024 janë marrë gjithsej 63 vendime dhe janë shqyrtuar afërsisht 85 dosje.

1. **Karakteristika kryesore të performancës së shpenzimeve**

Në fund të 8 mujorit të vitit 2024, situata në lidhje me realizimin e shpenzimeve të buxhetit, krahasuar me planin, sipas raportit të monitorimit të paraqitur nga ana e institucionit dhe sipas të dhënave të Sistemit Financiar Informatik të Qeverisë, paraqitet si më poshtë, *në mijë lekë:*

|  |  |  |  |  |
| --- | --- | --- | --- | --- |
| **NR.** | **Emërtimi** | **Plani**  | **Fakti**  | **Përqindja e realizimit** |
| 1 | *Shpenzime personeli* | 291,750 | 186,005 | 64% |
| 2 | *Shpenzime të tjera korente* | 33,950 | 8,631 | 25% |
| 3 | *Shpenzime kapitale* | 2,000 | 60 | 3% |
| **TOTALI** | **327,700** | **194,696** | **59%** |

Siç shikohet nga tabela e mësipërme, shpenzimet për KPK janë realizuar në rreth 64 përqind të planit për vitin 2024 për shpenzimet e personelit, 25 përqind të planit për shpenzimet e tjera korente, ndërsa shpenzimet kapitale janë realizuar në masën 3 përqind. Në total Komisioni i Pavarur i Kualifikimit për periudhën 8 mujori i vitit 2024 ka një realizim faktik të shpenzimeve buxhetore në masën rreth 59 përqind.

1. **Informacion mbi volumin dhe madhësinë e ndryshimit të buxhetit.**

Për Buxhetin e Komisionit të Pavarur të Kualifikimit për 8 mujorin e vitit 2024, situata në lidhje me ndryshimet në planifikim, paraqitet në tabelën e mëposhtme:

|  |  |  |  |
| --- | --- | --- | --- |
|  **Programet** | **Buxheti fillestar 2024** | **Buxheti me ndryshime** | **Diferenca** |
|  | **(1)** | **(2)** | **(3=2-1)** |
| Veprimtaria e rivlerësimit kalimtar të magjistratit | 326,000 | 327,700 | 1,700 |

Për këtë institucion, situata në lidhje me ndryshimet e buxhetit gjatë vitit 2023, duke u nisur nga buxheti fillestar sipas ligjit nr. 97/2023, “Për buxhetin e vitit 2024”, ka ardhur si pasojë fondeve të akorduara si fonde shtesë nga Fondi i veçantë, dhe akordimi i fondeve shtesë për mbulimin e efektit të rritjes së pagave.

1. **Komente dhe rekomandime**
* Vlerësojmë që përmbajtja e anekseve është paraqitur sipas formateve të përcaktuara në Udhëzimin nr. nr. 14, datë 30.05.2023 “Për procedurat standarde të monitorimit të buxhetit në njësitë e Qeverisjes Qendrore”.
* Raporti i monitorimit është paraqitur në Ministrinë e Financave dhe Ekonomisë brenda afatit të përcaktuar.
* Relacioni shoqërues nuk ka informacion mbi realizimin faktik të treguesve te përformancës dhe produkteve si dhe mungon një analizë e detajuar e treguesve të monitorimit dhe zërave të shpenzimeve për të argumetuar apo shpjeguar arsyet e devijimeve nga plani, por vetëm një relacion konstatues.
* Për përmirësimin e cilësisë së përmbajtjes së raportit të monitorimit rekomandojmë:
* Paraqitjen e informacionin sipas formatit standard narrativ të raportit të monitorimit të buxhetit, të përcaktuar në Shtojcën 3, të udhëzimit.
* Plotësimin e treguesve të performancës në nivel qëllimi dhe objektivi në aneksin 4 *“Raporti i realizimit të treguesve të performancës së programit”*. Për plotësimin e tyre rekomandojmë:
* Përcaktimin e njësisë matëse në kolonën përkatëse, si edhe treguesit faktikë të plotësuar në këtë aneks duhet të jenë ato që janë realizuar faktikisht për periudhën nëse janë të matshme për periudhen.
1. **Publikimi:**

Raporti i Monitorimit për 8 mujorin e vitit 2024, nuk është publikuar në faqen zyrtare të Komisionit të Pavarur të Kualifikimit.

Linku: <https://kpk.al/program-transparence/>